REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/217-12

23. oktobar 2012. godine

B e o g r a d

ZAPISNIK

OSME SEDNICE ODBORA ZA ZAŠTITU ŽIVOTNE SREDINE,

ODRŽANE 23. OKTOBRA 2012. GODINE

Sednica je počela u 14,10 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Konstantin Arsenović, Ivana Dinić, Biljana Ilić Stošić, Ana Novković, Aleksandra Tomić, Ivan Karić, Dejan Nikolić, Živojin Stanković i Gordana Čomić.

Sednici Odbora prisustvovali su zamenici članova Odbora: Nevena Stojanović (zamenik Zorana Vasića), i Mile Spirovski.

Sednici nisu prisustvovali članovi Odbora: Branislav Blažić, Jelena Mijatović, Judita Popović (niti njihovi zamenici), Zoran Vasić, Oliver Dulić i Ljuban Panić.

Sednici je prisustvovala i narodni poslanik Ružica Igić.

Na predlog predsednika Odbora, Odbor je jednoglasno usvojio sledeći

D n e v n i r e d :

Prva tačka dnevnog reda - **Dogovor u vezi sa pripremama za javno slušanje na temu ''Uticaj genetički modifikovanih organizama (transgena) na životnu sredinu i zdravlje''**

Predsednik Odbora je obavestila Odbor da je član Odbora Aleksandra Tomić dostavila sekretaru Odbora predlog učesnika na javnom slušanju.

U diskusiji su učestvovali: Ivan Karić, Aleksandra Tomić, Milica Vojić Marković, Gordana Čomić i Ružica Igić.

Ivan Karić je izrazio zadovoljstvo povodom spiska učesnika na javnom slušanju koji je predložila Aleksandra Tomić. Tom prilikom je napomenuo da su na spisku učesnika koji je on dostavio uz predlog za održavanje javnog slušanja i oni koji promovišu genetski modifikovane organizme, zato što smatra da se moraju saslušati različita mišljenja.

Osim toga, Karić je predložio da se na javno slušanje pozove i dr Rodoljub Živadinović, predsednik Saveza pčelarskih organizacija Srbije.

Milica Vojić Marković je predložila da se na javno slušanje pozovu i dr Marina Stamenković Radak, šef katedre za genetiku i evoluciju Biološkog fakulteta, i dr Ivana Gađanski, istraživač i rukovodilac projekta Razvojno istraživačkog centra za bioinženjering BioIRC, Kragujevac.

Učestvujući u diskusiji, Gordana Čomić izrazila je zadovoljstvo zbog organizovanja javnog slušanja na ovu temu, posebno zbog naglašavanja termina transgen, s nadom da će javno slušanje doprineti objašnjenju razlike između genetski modifikovane hrane i transgena, genetski modifikovanih organizama.

Narodni poslanik Ružica Igić, predložila je da se na ovo javno slušanje pozove i dr Miodrag Dimitrijević, profesor Poljoprivrednog fakulteta u Novom Sadu.

Dogovoreno je da se do kraja ove nedelje mogu dostavljati predlozi učesnika na Javnom slušanju sekretaru Odbora, pri čemu je predsednik Odbora zamolila članove Odbora da uz svoje predloge dostave i kontakt adrese i telefone, kako bi se olakšao postupak pozivanja na javno slušanje.

Sednica je završena u 14,25 časova.

SEKRETAR PREDSEDNIK

Milica Bašić Milica Vojić Marković